kardosdrur/scandi-wiki huggingface dataset:
Larry Young

Larry Young (også kendt som Khalid Yasin (Abdul Aziz)), (7. oktober 1940 i Newark, New Jersey – 30. marts 1978 i New York City) var en amerikansk jazzorganist.
 
I sidste halvdel af 1950'erne hev Jimmy Smith med nærmest ét slag orgelet ud af dets skyggetilværelse i jazzen, populariserede det, og blev den ledende moderne organist. Godt og vel ti år senere var Khalid Yasin Abdul Aziz, bedre kendt som Larry Young, den første, der for alvor rystede Smiths gennemtrængende indflydelse af sig.

Young skabte sin egen originale stil, og blev en stor fornyer af det moderne jazzorgelspil. Young pustede ganske enkelt nyt liv i instrumentet, tog det frem i forreste linje i den mest kreative del af den moderne jazz og blev sin generations mest indflydelsesrige organist.

Det var ikke uden grund, at han blev kaldt "Orgelets John Coltrane", idet Young især havde skelet til John Coltranes harmoniske, modale og polyrytmiske udforskninger i udformningen af sit eget sprog. Stilistisk befandt Young sig i 60'erne i spændingsfeltet mellem hardboppen, den modale opfattelse og den frie jazz. Dette er dokumenteret på en stribe indspilninger, han lavede i eget navn blandt andet på pladeselskabet Blue Note. Heriblandt 'Unity' som med rette er blevet set som hans mesterværk.

Larry Young, der tillige spillede både klaver og keyboards, var generelt en musiker der sjældent stod stille, og han omfavnede hurtigt jazzrocken/ fusionsmusikken, da den bankede på døren i slutningen af årtiet. Ovre i den boldgade havde Young havde først og fremmest sin gang i Tony Williams banebrydende og hårdtslående Lifetime trio. Men medvirkede også på Miles Davis skelsættende 'Bitches Brew' indspilning fra 1969.

1960'erne og starten af 1970'erne var ubetinget Larry Youngs gyldne år. Herefter blev hans karriere mere ujævn. Det var, som om den stærke kreativitet, der havde præget hans spil siden begyndelsen af 60'erne, var på retur.

Larry Young var desuden dybt frustreret over ikke at få en bredere anerkendelse for sine bedrifter og sin manglende evne til slå igennem kommercielt. Hans forsøg i 70'erne ovre i den mere populære og klichefyldte del af fusionsgenren hjalp heller ikke synderligt på hverken berømmelse eller anerkendelse.

Hen imod slutningen af sit liv syntes Youngs kunstneriske deroute dog at være ovre. Men hans comeback blev kortvarigt i og med, at han pludseligt døde som følge af en tilsyneladende ubehandlet lungebetændelse, han havde pådraget sig i forbindelse med en hospitalsindlæggelse for et maveonde.

Diskografi

Albums 
 1960: Young Blues
 1960: Testifying
 1964: Into Something!
 1965: Unity (album)
 1966: Of Love And Peace
 1969: Mother Ship
 1969: Emergency - The Tony Williams Lifetime
 1970: Turn It Over - The Tony Williams Lifetime
 1977: Double Exposure - duo album med Joe Chambers

Referencer 
 Larry Young på DRs musikleksikon

Eksterne henvisninger 
 

Fra DR's Musikleksikon
Jazzmusikere fra USA
Jazzorganister fra USA
Eusebios fra Nikomedia

Eusebios fra Nikomedia var biskop af Berytus (nu Beirut) i Fønikien, senere af Nikomedia og til sidst patriark af Konstantinopel fra 338 og til sin død 342. Han var den som døbte Konstantin den Store.

Eusebios var en fjern slægtning af kejser Konstantin og dennes familie og kunne takke ham for sin forflytning fra et ganske ubetydeligt stift til det vigtigste biskopsæde. Selv den store magt han udøvede inden for kirken fik han af Konstantin. Med undtagelse af en kort periode nød Eusebios fuld tillid både hos Konstantin og Konstantin II, var vejleder for den senere kejser Julianus Apostata og døbte Konstantin den Store maj 337. Under Eusebios tid blev arianismen mere populær blandt medlemmerne af kongefamilien og det er sandsynligt at Eusebios havde en del betydning for arianismens fremgang i Konstantins husholdning.

Ligesom Arius var Eusebios en af Lukianos af Antiokias (død 312) elever og det er troligt at han delte anskuelser med Arius lige fra begyndelsen. Han var nemlig en af Arius' mest hengivne tilhængere og senere tillige leder for arianerne.

Eusebios var mere politiker end noget andet. Han var i stand til at forflytte og landsforvise tre af arianismens mest fremtrædende personer som påtog sig det Første koncil i Nikæa: Eustathius af Antiochia 330, Athanasius af Alexandria 335 og Marcellus af Ancyra 336. Dette var ikke nogen lille bedrift eftersom Athanasius blev betragtet som en "Gudsmand" af Konstantin, og både Eustathius og Athanasius havde høje positioner inden for kirken.

Eusebios døde 342. Han var så indflydelserig at Konstantin II fulgte hans og Eudoxus af Konstantinopels råd at forsøge at konvertere romerriget til arianismen ved at skabe arianske råd og officielle arianske doktriner.

Se også 
 Trinitarisme – Antitrinitarisme – Den arianske strid

Litteratur 
 Drake, H.A. (2000). Constantine and the Bishops: The Politics of intolerance. Baltimore: The Johns Hopkins University Press.
 Guitton, Jean (1963). Great Heresies and Church councils. New York: Harper & Row Publishers.
 Ellingsen, Mark (1999). Reclaiming Our Roots: An Inclusive Introduction to Church History, Vol. I, The Late First Century to the Eve of the Reformation. Pennsylvania: Trinity Press International.
 Jones, A.H.M. (1978). Constantine and the Conversion of Europe. Toronto: University of Toronto Press.
 Lenski, Noel, ed (2006). The Cambridge Companion to the Age of Constantine. New York: Cambridge University Press. 
 Pohlsander, Hans (2004). The Emperor Constantine. London & New York: Routledge.
 Roldanus, Johannes (2006). The Church in the Age of Constantine: the Theological Challenges. Oxfordshire: Routledge.
 Young, Frances (1983). From Nicaea to Chalcedon. Philadelphia: Fortress Press.

Referencer 



Biskopper
Senantikken
Fønikere
Karsten Landro

Karsten Landro (født 25. januar 1957 i Ommel) er en dansk viceskoleinspektør og politiker, tidligere borgmester i Marstal Kommune og fra 2010 borgmester i Ærø Kommune, valgt for Konservative.

Landro er uddannet folkeskolelærer fra Skårup Seminarium i 1980 og har siden arbejdet som viceskoleinspektør på Marstal Skole.

Landro blev første gang valgt til borgmester for Det Konservative Folkeparti i Marstal Kommune i 1997. Da Marstal Kommune og Ærøskøbing Kommune blev slået sammen i Ærø Kommune stillede han op som partiets borgmesterkandidat, men måtte se sig slået af den Socialdemokratiske Jørgen Otto Jørgensen.

Ved kommunalvalget 2009 lykkedes det de konservative og Ærø Borgerliste at få flertal, og Karsten Landro blev valgt til Ærø Kommunes anden borgmester, en post han tiltrådte 1. januar 2010.

Ved kommunalvalget 2013 stillede  Karsten Landro ikke op. Socialdemokraten Jørgen Otto Jørgensen blev valgt som borgmester.

Borgmestre fra Det Konservative Folkeparti
Tidligere borgmestre fra Danmark
Personer fra Ærø
Arne Sigtenbjerggaard

Arne Hansen Sigtenbjerggaard (født 11. oktober 1951) er en dansk politiker, der fra 1. januar 2010 til 28. februar 2017 var borgmester i Vejle Kommune, valgt for Venstre. Han valgte at gå af som borgmester i god tid inden kommunalvalget 2017, så hans efterfølger i Venstre, Jens Ejner Christensen, kunne få en glidende overgang, idet han dog selv forblev i kommunalrådet perioden ud. Manøvren lykkedes, idet Christensen efter valgte kunne fortsætte som borgmester i kommunen.

Arne Sigtenbjerggaard er uddannet folkeskolelærer, er gift, og har to børn. Han har tidligere været borgmester i Jelling Kommune i 5 år, medlem af Vejle Amtsråd i 9 år, og viceborgmester i Vejle fra 2005 til 2009.

Referencer

Kilder 
 DR.dk

Borgmestre i Vejle
Borgmestre fra Venstre
Tidligere borgmestre fra Danmark
Ace link

ACE link A/S drev overfart mellem Helsingør og Helsingborg med passagerfærgerne "Siluna ACE" (bygget 2008) og "Siletta ACE" (bygget 1981, tidligere "M/S Sundbus Pernille"). Overfarten blev tidligere drevet under navnet Sundbusserne.
Linjens tredje fartøj "Simara ACE" (bygget 2007) blev i december 2008 sat ud af drift, da lønsomheden udeblev.

Rederiet gik i betalingsstandsning den 20. september 2009, og fik en frist til midt i januar 2010 til at forsøge en rekonstruktion. Den 4. januar 2010 gik selskabet konkurs og overfarten blev lukket en kortere periode, men genopstod med en ny ejerkreds som Sundbusserne af 2010.

Rederier fra Danmark
Ophørt i 2010
Øresund
Siluna ACE

MS "Siluna ACE" er en passagerbåd, der blev kontraheret af Moltzaus Tankrederi A/S for trafik i Sundbussernes regi mellem Helsingør og Helsingborg

Da Moltzau ikke på egen hånd kunne klar finansieringen af projektet blev der indgået et samarbejde med den norske skibsreder Axel Camillo Eitzen. Efter en rum tid overtog Eitzen rederiet der så blev omdøbt til Ace link.

Passagerskibe
Sundbusserne

Sundbusserne er et færgeselskab, der driver passageroverfart mellem Helsingør og Helsingborg (Sverige).

Sundbusserne begyndte driften i marts 1958, efter daværende skibsreder Ragnar Moltzau senior (Moltzau Line) i 1956 besluttede at udfordre tog- og bilfærgerne på ruten mellem Helsingør og Helsingborg. Både havnedirektøren i Helsingør og DSB, der sammen med SJ drev bil- og togfærge overfarten, klagede, men til sidst fik det ny rederi plads længst ude på sydmolen. Idéen var, at den ny færgerute hverken skulle transportere tog eller biler, men udelukkende mennesker. Derfor blev de første to små færger, Henrik og Pernille fra Alssund Skibsværft i Sønderborg, senere færdigbygget hos Burmeister & Wain, indrettet til alene passagertransport. I løbet af kort tid blev indsat en tredje og større færge, Jeppe, med en kapacitet på 160 passagerer. Også Erasmus og Magdalone er fartøj, der har været brugte på ruten.

Alle færgerne blev navngivet efter personer i kendte Holberg-komedier. Det tog ikke mange år for Sundbusserne at etablere sig som en fast institution for både danskere og svenskere, og de to oprindelige både udskiftet med større. På et tidspunkt rådede rederiet over fire færger i drift og kunne på en enkelt dag sejle 96 enkelt-ture over Sundet med flere end 18.000 passagerer. I 1981 kom en ny og større Pernille til, den tredje i rækken, og det er den færge der i dag besejler overfarten. De senere år var alle bådene ejet af A/S Moltzau Tankrederi, Oslo (Norge), og sejlede siden 2001 under svensk flag, men udchartret til Sundbusserne A/S i Helsingør.

10 arkitekttegnede og nybyggede færger blev indsat på overfarten i løbet af 50 år (1958-2007), og tre nye terminaler måtte der til. Også tre generationer af Moltzau-familien har ført Sundbusserne gennem et af verdens mest befærdede farvande i løbet af fem årtier, stifteren Ragnar Moltzau senior, hans søn Ragnar Moltzau, og barnebarnet Nicolai Moltzau.

I december 2006 blev Sundbusserne solgt til det norske selskab Eitzen Holdings, og Maj 2007 skiftedes navnet til Ace link. I 2008 blev der indsat to nybyggede færger, designet som cruise-skibe, men succesen udeblev og rederiet gik konkurs i begyndelsen af 2010.

Sundbusserne blev reetableret med en ny ejerkreds som "Sundbusserne af 2010", det rederi der i dag besejler overfarten med M/S Sundbus Pernille (tidligere Sileta ACE fra 2007-2010).

Både der har sejlet hos Sundbusserne 
 M/S Sundbus Pernille (1958-1966)
 M/S Sundbus Henrik (1958-1966)
 M/S Sundbus Jeppe (1959-1973)
 M/S Sundbus Henrik II (1964-1975)
 M/S Sundbus Pernille II (1965-1975)
 M/S Sundbus Baronen (1969-1981)
 M/S Sundbus Erasmus (1971-2001)
 M/S Sundbus Magdelone (1972-2007)
 M/S Sundbus Jeppe (1974-2004)
 M/S Sundbus Pernille (1981-2007, 2010-)

Henvisninger og referencer 
 Sundbussernes hjemmeside

Rederier fra Danmark
Etableret i 1956
Øresund
Transport i Helsingør
Jens Hind

Jens Hind (eller Johan Hind) (død 24. marts 1330) var biskop i Roskilde Domkirke.
 
Han var degn i Roskilde, da han ved biskop Olufs død 1320 valgtes til dennes efterfølger. Da ærkebispen på den tid var udenlands, rejste han til Avignon for at søge godkendelse hos paven. Han overværede siden danehoffet i Nyborg 1326, hvor Grev Gerhard fik Sønderjylland overdraget som len. I 1328 forlenede han sin bror Ingvar Hjort med Københavns Slot, men denne svigtede sit løfte til Jens Hind, og slottet kom derved ud af bispernes herredømme i lang tid; ellers vides der ikke meget om ham, og allerede 24. marts 1330 døde han under en visitatsrejse til Rygen.

Kilder 

 

Biskopper over Roskilde Stift
Førreformatoriske katolske biskopper fra Danmark
Danskere i 1300-tallet
Artikler fra 1. udgave af Dansk biografisk leksikon
Blackadder

Blackadder (: hugorm – dansk titel: Den sorte snog) er en britisk historisk komedieserie, som blev sendt af BBC 1983-89. Serien forløb over fire sæsoner à seks afsnit samt ekstra-afsnit. De fire hovedafsnit foregår i særlige perioder i Storbritanniens historie: middelalderen (15. århundrede), den elizabethanske æra (16. århundrede), kronprins Georges regeringstid (19. århundrede) og 1. verdenskrig (20. århundrede). 

Trods de forskellige historiske rammer går store dele af persongalleriet igen herunder primært hovedpersonen Edmund Blackadder spillet af Rowan Atkinson og hans hjælper Baldrick spillet af Tony Robinson.

Rowan Atkinson sagde i et interview, at dette er det projekt, han fandt mindre stressende.

Roller 
Flere skuespillere har spillet i mere end én af Blackadder-serierne og/eller specials. Disse er:

Se også 
 Britisk humor
 Piraten Jack

Eksterne henvisninger 
 

Britiske tv-serier fra 1980'erne
Sitcoms
Tv-programmer fra BBC
Pohjanmaa-klassen

Pohjanmaa-klassen (Finsk: Pohjanmaa-luokan miinalaiva) er en minelæggerklasse i den finske flåde.

Pohjanmaa-klassen består kun af én enhed, og denne er flådens flagskib. Skibets isbrydningsklassifikation er ICE-1A, hvilket betyder, det kan operere hele året i et isfyldt farvand.

Under en krisesituation er Pohjanmaas primære opgave minelægning og at have rollen som kommandoskib. I fredstid fungerer skibet som træningsskib for søkadetter. En del af træningsforløbet inkluderer et årligt udenlandstogt.

Historie 
Pohjanmaa blev bygget i 1978 ved Wärtsilä skibsværftet i Helsinki. Skibet blev navngivet den 8. juni 1979 af Aili Haapkylä. Navnet stammer fra de gamle svensk-finske Pojama-galejer i 1770'erne.

Pohjanmaa fungerede første gang som skoleskib indtil 1992, da det blev overført til finske bugt flåden (nu kaldt finske bugts marinekommando). Da skibet indgik i flåden erstattede det minelæggeren Ruotsinsalmi og skoleskibet Matti Kurki. Den 10. maj 1982 overtog hun den oceangående skoleskibsrolle, som det gamle Suomen Joutsen havde haft (til trods for at Suomen Joutsen ikke har sejlet siden 1956), så reelt set fortsætter Pohjanma traditionerne fra tre forskellige skibe. Skibet undergik en større modernisering i perioden 1996-1998, hvilket inkluderede en udskiftning af 120 mm kanonen til en 57 mm antiluftskytskanon.

Det årlige træningstogt for kadetterne har tidligere rakt så langt som Belém i Brasilien.

Den 28. juni 2005 deltog Pohjanmaa i International Fleet Review som en del af jubilæet for 200-året for slaget ved Trafalgar.

I 2007 blev skibet moderniseret (ligesom Hämeenmaa-klassen), og farven blev ændret fra den klassiske finske sløringsfarve til lysegrå. Skibets anden kanon blev fjernet på grund af en kraftigt formindsket skydevinkel, da man installerede ny kran, der skulle bruges til en større og nyere RHIB.

Skibe i klassen

Eksterne links 

 Forum Marinum: Suomen Joutsen (hentet 18/11-09) 
 Suomen merivoimat: Pohjanmaa-klassen  (hentet 18/11-09) 

Krigsskibe fra Finland
Skoleskibe
Brian G. Marsden

Brian Geoffrey Marsden (født 5. august 1937, død 18. november 2010) var en britisk astronom med speciale i himmelmekanik og astrometri. Han har blandt andet været med til at opdage mange af Saturns måner.

Astronomer fra Storbritannien
Artur Boruc

Arthur Boruc (født 20. februar 1980 i Siedlce) er en polsk fodboldspiller, der er målmand for den engelske fodboldklub A.F.C. Bournemouth, hvor han har spillet siden 2014. Han kom til klubben fra Southampton F.C..

Karriere 

Arthur Boruc startede for alvor sin karriere i den polske klub Legia Warszawa, hvor han spillede ca. 69 kampe og var med til at vinde det polske mesterskab i 2002. Da hans karriere dernæst førte ham uden for sit hjemland, var Skotland et ideelt valg for den polske målmand, da han er kendt for sin barske og hårde spillestil. Han har spillet over 180 kampe for Celtic og været med til at vinde tre skotske mesterskaber med klubben.

Problemer med rivalerne 

Han blev hurtigt populær hos Celtic-fansene både pga. sine udtalte katolske holdninger og sit modige spil. Omvendt fik fansene fra rivalerne Glasgow Rangers F.C. hurtigt et dårligt forhold til Artur Boruc, fordi han slog korsets tegn, hver gang han kom på banen. Dette passer ikke disse fans, da de og deres klub er udpræget protestantiske og ser det som et typisk tegn på deres ærkerivaler.

Eksterne henvisninger 

 Artur Boruc på 90minut.pl 

Fodboldspillere fra Polen
Fodboldspillere fra Legia Warszawa
Fodboldspillere fra Celtic F.C.
Fodboldspillere fra ACF Fiorentina
Fodboldspillere fra Southampton F.C.
Fodboldspillere fra A.F.C. Bournemouth
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Deltagere ved det europæiske mesterskab i fodbold 2016
Deltagere ved verdensmesterskabet i fodbold 2018
1-Hexen

1-Hexen er en højere olefin, også kaldet alken, med formlen C6H12. 1-hexen er en alfa-olefin, hvilket betyder, at dobbeltbindingen er placeret på alfa(primære)-position, hvilket tilfører denne sammensætning højere reaktivitet og dermed får 1-hexen nyttige kemiske egenskaber. 1-Hexen er et industrielt vigtigt, lineært alfa-olefin.

Alkener
Bicarbonat

Bicarbonat (RO: Bikarbonat) er trivialnavnet for den fleratomige anion . Det systematiske navn ifølge IUPAC er hydrogencarbonat. Bicarbonat er kulsyres korresponderende base. Salte, der indeholder bicarbonat, betegnes bicarbonater eller hydrogencarbonater.

Bicarbonat spiller en afgørende rolle i bevarelsen af menneskekroppens homøostase, idet bicarbonat sammen med kulsyre danner et buffersystem, der holder blodets pH på mellem 7,36 og 7,42 (hvilket er essentielt for, at kroppen kan varetage sine normale funktioner).

Navnet "bicarbonat" blev opfundet af den engelske kemiker William Hyde Wollaston i 1814. Præfikset "bi-" stammer fra et forældet navngivningssystem og skyldes, at der i natriumhydrogencarbonat (NaHCO3) og andre bicarbonater er dobbelt så meget karbonat () pr. Na+-ion som i natriumkarbonat (Na2CO3) og andre karbonater. Navnet bruges fortsat som trivialnavn.

Referencer 

Anioner
Karbonater
Johan Nyborg

Johan Nyborg (eller Jens Nyborg) (død 23. januar 1344) var biskop i Roskilde Domkirke.

Johan Nyborg var prædikebroder og blev af paven udnævnt til pønitentiar, en slags embedmandsstilling, og som sådan opholdt han sig i Avignon, da Roskilde Bispesæde blev ledig ved Johan Hinds død i 1330, og 15. juni indstillede pave Johannes 22. Johan Nyborg til stiftet. Det var vanskelige tider da Johan Nyborg tiltrådte styrelsen af Roskilde Stift, og paven overdrog ham, sammen med ærkebispen at formå Grev Gerhard af Holsten til at sone et kirkeran han havde begået. Med glæde
hilste Johan Nyborg derfor Valdemar Atterdags indsættelse på tronen, og han støttede ham i hans virksomhed ved i 1341 at overlade ham Københavns Slot og by samt Amager i to år. til gengæld skulle bispen have Søborg Slot og 5 herreder i Nordsjælland. Måske er dette dog ikke sket helt med bispens gode vilje, i alt fald beholdt Kongen København i hele sin regeringstid, men Johan Nyborg døde allerede 23. januar 1344.

Kilder 

 

Biskopper over Roskilde Stift
Førreformatoriske katolske biskopper fra Danmark
Danskere i 1300-tallet
Portrætfoto

Ved et portrætfoto forstås normalt et brystbillede, hvor den portrætterede kigger hen imod beskueren (kameraet).

Anvendelser 
Portrætfotos i lille mål anvendes blandt andet til identifikationsbeviser såsom pas og kørekort, men kan også bruges til at hænge på væggen eller til at stå på skrivebordet som dekoration og erindring om venner og slægtninge, som disse så ud, den gang billederne blev taget.

En anden anvendelse er som en slags signatur i forbindelse med avisartikler, forfatterpræsentationer på bogomslag og lignende.

På visse offentlige steder, typisk banegårde, findes der portrætautomater, hvor man billigt og hurtigt kan få taget et portrætfoto.

Se også 

 Legitimation
 Portræt
 Selvportræt

Teknik
Fotografi
Brystformindskelse

Brystformindskelse (også brystreduktion) er en plastikkirurgisk operation der har til formål at reducere brysterne. Oftest udløst af bryster hvis størrelse og vægt forårsager smerter i ryg, nakke og skuldre, hæmmer fysiske udfoldelsesmuligheder eller blot anses for æstetiske utiltrækkende. I forbindelse med brystreduktionen laves også et brystløft. Operationen kan skade fremtidig evne til at amme og med undtagelse af helt usædvanlige tilfælde foretages operationen kun af helt udviklede bryster.

Udførelse 
Der eksisterer en række forskellige metoder til at udføre brystformindskelse på, som dog alle hovedsageligt kan inddeles to forskellige grupper: de metoder der efterlader et ankerformet ar (dvs. et ar rundt om brystvorten, et lodret ar herunder og et vandret ar i furen under brystet) og de metoder efterlader et vandret ar under brysterne. Arrene vil langsomt blive mindre synlige over tid. Det grundlæggende princip er den samme i alle brystformindskelsesmetoderne, nemlig at flytte areola og brystvorten op så de bliver centreret efter operationen, samtidigt med at så meget som muligt af blodkar og nerver der forsyner brystvorten reddes, samtidigt bortskæres dele af brystets fedt- og kirtelvæv, den overskydende hud skæres bort og det resterende hud bruges til at forme det nye bryst med.
Operationen udføres under fuld bedøvelse og tager normalt mellem 1 til 2 timer.

Bivirkninger og risici 
Som ved alle kirurgiske operationer er der risiko for postoperativ blødning og infektion og ardannelse. Der er også risiko for varig nedsat følelse i brystvorterne og for fremtidig problemer med amning.

Danmark 
I Danmark kan brystreduktion blive udført i offentlig regi, men udelukkende i de tilfælde hvor der er beviseligt store gener involveret ved for størrelsen og hovedårsagen ikke er af kosmetisk art. Oftest vil patienten være nødsaget til at få operationen udført på privathospital.

Bryst
Plastikkirurgi
Jacob Poulsen

Jacob Poulsen (død 13. maj 1350) var biskop for Roskilde Stift.

Han nævnes siden 1335 som dekan i Roskilde og fører adeligt våbenskjold (et svin). Han oplevede således de urolige år under den kongeløse tid og Valdemar Atterdags møjsommelige kampe for at vinde magten på Sjælland. Også personligt kom han til at føle retsløsheden i landet; i 1343 blev han sammen med Biskop Svend af Aarhus taget til fange af Holstenerne og ført til Paddeborg (nu Sparresholm), hvorfor der blev lyst interdikt over stiftet.

I begyndelsen af det næste år blev han dog frigivet, og da embedet som biskop i Roskilde samtidig blev ledigt, valgtes Jacob Poulsen, der jo også som dekan stod bispen nærmest i rang, til at beklæde den. Om hans virke vides intet af interesse, og han døde allerede 1350, vistnok i Stralsund, hvor han 13. maj udstedte sit testamente. I dette skænker han rige gaver til alle, hvem han var kommet i forbindelse med, lige fra sin kok og skrædder op til kongen, Dronning Helvig og drosten Claus Limbek, som han efterlod sin snekke.

Kilder 

 

Biskopper over Roskilde Stift
Førreformatoriske katolske biskopper fra Danmark
Danskere i 1300-tallet
Nordre Skanse Havn

Nordre Skanse Havn (Skansehavnen) er en lille jollehavn beliggende ud for Nordre Skanse i Frederikshavns nordlige udkant.

Havnen blev etableret på udfyldte arealer først i 1970erne.

Der har formodentlig været en mindre havn i forbindelse med Nordre Skanse i begyndelsen af det 16. århundrede.

Jollehavnen har plads til omkring 75 joller. For nuværende, 2009, er indsejlingen til havnen sandet til og derfor ubrugelig.

Der arbejdes med at få tilvejebragt midler til reetablering af havnen.

Galleri 

Bygninger, konstruktioner og anlæg i Frederikshavn
Havne i Danmark
Transport i Frederikshavn